CELEX: 62012CN0462
Language: fi
Date: 2012-10-12 00:00:00
Title: Asia C-462/12: Kanne 12.10.2012 — Euroopan komissio v. Unkari

8.12.2012   
            
            
               FI
            
            
               Euroopan unionin virallinen lehti
            
            
               C 379/18
            
         Kanne 12.10.2012 — Euroopan komissio v. Unkari
   (Asia C-462/12)
   2012/C 379/30
   Oikeudenkäyntikieli: unkari
   
      Asianosaiset
   
   
      Kantaja: Euroopan komissio (asiamiehet: G.Braun ja K.Talabér-Ritz)
   
      Vastaaja: Unkari
   
      Vaatimukset
   
   
               1)
            
            
               On todettava, ettei Unkari ole noudattanut sähköisiä viestintäverkkoja ja -palveluja koskevista valtuutuksista (valtuutusdirektiivi) 7.3.2002 annetun Euroopan parlamentin ja neuvoston direktiivin 2002/20/EY 12 ja 14 artiklan mukaisia velvoitteitaan,
               
                           —
                        
                        
                           koska se tiettyjä toiminta-aloja rasittavasta erityisverosta vuonna 2010 antamallaan lailla nro XCIV velvoittaa televiestintäpalveluja yleisvaltuutuksen nojalla tarjoavat yritykset maksamaan erityisveroa, ja
                        
                     
                           —
                        
                        
                           koska se ei asianmukaisesti ilmoittanut asianomaisille aikomuksestaan muuttaa yleisvaltuutuksia, oikeuksia ja edellytyksiä ja koska se ei antanut niille riittävästi aikaa esittää näkemyksensä ehdotetuista muutoksista.
                        
                     
         
               2)
            
            
               Unkari on velvoitettava korvaamaan oikeudenkäyntikulut.
            
         
      Oikeudelliset perusteet ja pääasialliset perustelut
   
   Tiettyjä toiminta-aloja rasittavasta erityisverosta vuonna 2010 annetulla lailla nro XCIV (az egyes ágazatokat terhelő különadóról szóló 2010. évi XCIV. törvény) on otettu käyttöön erityisveroksi kutsuttu uusi maksu, joka kannetaan Unkarin talouden kolmelta pääasialliselta alalta, nimittäin vähittäiskauppa-alan, televiestintäalan ja koko energiahuoltoalan toiminnan harjoittamisesta, ja joka asianomaisten on maksettava kolmena perättäisenä vuotena liikevaihtonsa (ennen veroja) perusteella.
   Komissio esittää vaatimuksensa tueksi seuraavat oikeudelliset perusteet ja perustelut:
   
                
            
            
               Euroopan parlamentin ja neuvoston direktiivissä 2002/20/EY todetaan, että sen tavoitteena on sähköisten viestintäverkkojen ja -palvelujen sisämarkkinoiden toteuttaminen yhdenmukaistamalla ja yksinkertaistamalla valtuutusjärjestelmät. Tässä tarkoituksessa direktiivissä säädetään, että lainsäädäntöjen on oltava sellaisia, ettei yleisvaltuutusjärjestelmillä vääristetä kilpailua eikä vaikeuteta markkinoille pääsyä.
            
         
                
            
            
               Direktiivissä annetaan valtuutusmenettelyä ja valtuutusten sisältöä koskevat säännöt sekä säädetään niiden taloudellisten rasitusten laadusta ja laajuudesta, joita mainituissa menettelyissä voidaan vaatia maksettavaksi. Sen 12 artiklan mukaan sähköisistä viestintäverkkopalveluista kannettavilla hallinnollisilla maksuilla saadaan kattaa ainoastaan yleisvaltuutusjärjestelmän, käyttöä koskevien oikeuksien ja erityisvelvollisuuksien hallinnoinnista, valvonnasta ja toteuttamisesta aiheutuvat hallinnolliset kustannukset, ja sekundäärilainsäädännön ja hallinnollisten päätösten, kuten käyttöoikeuksia ja yhteenliittämistä koskevien päätösten valmistelusta ja voimaan saattamisesta aiheutuvat kustannukset.
            
         
                
            
            
               Erityisverosta aiheutuu, että sähköisiä viestintäverkkopalveluja rasittaa hallinnollisten ja valvontamaksujen lisäksi vielä muukin maksu, jolla direktiivin 12 artiklan vastaisesti ei pyritä kattamaan yleisvaltuutusjärjestelmästä aiheutuvia hallinnollisia kustannuksia, vaan sillä pyritään kattamaan Unkarin valtion yleisiä menoja.
            
         
                
            
            
               Komissio katsoo, että käyttöön otettu erityismaksu on maksu, joka rasittaa sähköisiä viestintäverkkopalveluita yleispalvelujärjestelmään liittymättä, sillä lisätään huomattavasti kyseistä palvelua tarjoavien yritysten taloudellista rasitusta, estetään televiestintäalan palvelujen vapaata liikkuvuutta ja pyritään sellaisten kustannusten kattamiseen, joita direktiivissä ei sallita, ja rikotaan näin sen 12 artiklaa.
            
         
                
            
            
               Lopuksi komissio väittää, että Unkari ei ole asianmukaisesti ilmoittanut asianomaisille aikomuksestaan muuttaa yleisvaltuutuksia ja oikeuksia sekä edellytyksiä, eikä se ole antanut asianomaisille riittävästi aikaa esittää näkemyksensä ehdotetuista muutoksista. Näin toimiessaan Unkari on jättänyt noudattamatta sille direktiivin 14 artiklassa asetetut velvollisuudet.